b"\n_START_ARTICLE_\nEpipaleolitas\n_START_PARAGRAPH_\nEpipaleolitas (gr. \xce\x95\xcf\x80\xce\xb9 'ant, vir\xc5\xa1' + paleolitas) \xe2\x80\x93 holoceno pereinamasis laikotarpis i\xc5\xa1 paleolito \xc4\xaf neolit\xc4\x85; paleolito baigiamasis laikotarpis. \xc5\xa0is terminas vartojamas kalbant apie pasaulio regionus, kurie ma\xc5\xbeai arba visi\xc5\xa1kai nebuvo paveikti ledynme\xc4\x8dio; ledynme\xc4\x8dio \xc4\xaftakotuose regionuose i\xc5\xa1skiriamas mezolito laikotarpis. Epipaleolitas prasid\xc4\x97jo prie\xc5\xa1 ma\xc5\xbedaug 20 000 met\xc5\xb3 ir baig\xc4\x97si po ma\xc5\xbedaug 10 000 met\xc5\xb3 su tam tikrais regioniniais skirtumais. S\xc4\x85voka daugiausia taikoma Artimiesiems Rytams, Anatolijai ir Kiprui, taip pat \xc5\xa0iaur\xc4\x97s Afrikai bei regionams, kuriuose labai anksti prasid\xc4\x97jo neolito revoliucija ir poledynme\xc4\x8dio klimato pasikeitimas tur\xc4\x97jo nedidel\xc4\x97s \xc4\xaftakos._NEWLINE_Epipleolito med\xc5\xbeiotojai ir rink\xc4\x97jai naudojo titnago ir obsidiano \xc4\xafrankius ir ginklus, kurie vadinami mikrolitais. Gyvenimo b\xc5\xabdas daugiausia klajokli\xc5\xa1kas, nors \xc5\xa1iuo laikotarpiu atsirado ir pirmosios nuolatin\xc4\x97s gyvenviet\xc4\x97s.\n_START_SECTION_\nEuropos epipaleolitas\n_START_PARAGRAPH_\n\xc5\xa0i s\xc4\x85voka Ryt\xc5\xb3 Europoje taip pat naudojama apib\xc5\xabdinti pereinamosioms i\xc5\xa1 paleolit\xc4\x85 \xc4\xaf mezolit\xc4\x85 kult\xc5\xabroms. \xc5\xa0iuo atveju periodizacija skiriasi - epipaleolito terminas vartojamas apra\xc5\xa1ant 10 000 \xe2\x80\x93 7000 m. pr. m. e. (kalibruotos datos 12 000\xe2\x80\x938500 m. pr. m. e.) laikotarp\xc4\xaf arba archeologini\xc5\xb3 kult\xc5\xabr\xc5\xb3, kurioms b\xc5\xabdingi v\xc4\x97lyvojo paleolito bruo\xc5\xbeai ir kurios gyvavo pereinamuoju laikotarpiu i\xc5\xa1 paleolito \xc4\xaf mezolit\xc4\x85 grup\xc4\x99. Tai preborealinio klimato laikotarpis, datuojamas 8-7 t\xc5\xabkstantme\xc4\x8diu pr. m. e._NEWLINE_Europoje epipaleolito kult\xc5\xabros tur\xc4\x97jo daugum\xc4\x85 paleolito bruo\xc5\xbe\xc5\xb3; Vidurio Europoje kartais epipaleolitui buvo priskiriama Azilio kult\xc5\xabra, kurios dirbiniai nuo paleolitini\xc5\xb3 skyr\xc4\x97si tobulesne apdirbimo technologija ir buvo \xc5\xa1iek tiek puo\xc5\xa1ti, ta\xc4\x8diau dar nebuvo naudojami mikrolitai, b\xc5\xabdingi mezolitin\xc4\x97ms kult\xc5\xabroms. \xc5\xa0iaur\xc4\x97s Afrikoje ir Artimuosiuose Rytuose epipaleolitas rei\xc5\xa1kia paleolito baigiam\xc4\x85j\xc4\xaf laikotarp\xc4\xaf arba skiriamas kaip savaranki\xc5\xa1kas laikotarpis, kurio paminkluose gausu mikrolitini\xc5\xb3 dirbini\xc5\xb3, Europoje tai atitinka mezolit\xc4\x85. Egipte ir \xc5\xbdemutin\xc4\x97je Nubijoje epipaleolitas apima laikotarp\xc4\xaf tarp v\xc4\x97lyvojo paleolito ir neolito (10 000\xe2\x80\x935500 m. pr. m. e.); \xc5\xa1iam laikotarpiui priskiriama Fajumo kult\xc5\xabra.\n_START_SECTION_\nLietuvoje\n_START_PARAGRAPH_\nLietuvoje XX a. antroje pus\xc4\x97je buvo skiriamos epipaleolitin\xc4\x97s kult\xc5\xabros, kurios pasi\xc5\xbeym\xc4\x97jo \xc4\xafvairi\xc5\xb3 paleolito kult\xc5\xabr\xc5\xb3 samplaika (i\xc5\xa1skyr\xc4\x97 Rimut\xc4\x97 Rimantien\xc4\x97). Manoma, kult\xc5\xabros, vadinamos epipaleolitin\xc4\x97mis, per kelis \xc5\xa1imtus met\xc5\xb3 tapo mezolitin\xc4\x97mis."